Tampere saa viimein oman kaupunkielokuvan: Tältä kaupunki ja tamperelaiset näyttävät uudessa dokumentissa

Mistä tamperelaiset on tehty? Kysymykseen etsii vastauksen 7. syyskuuta ensi-iltansa saava dokumentti Tampere Sinfonia . Tunnin mittainen elokuva kumartaa 1920-luvulla alkaneelle kaupunkisinfonian dokumenttiperinteelle. Genren ikonina pidetään teosta Berliini: Suurkaupungin sinfonia vuodelta 1927. Berliini-dokumentin syntymisen aikaan elettiin mykkäelokuvan kultakauden loppua ja dialogia käytettiin elokuvissa yhä vähän. Siksi tarinan siivittäjänä käytettiin sinfoniaorkesterin musiikkia. –Melkein kaikista maailman suurista kaupungeista on jo tehty oma kaupunkisinfoniansa. Tampereen oli viimein aika saada omansa. Ajankohta oli kaupunkielokuvalle sopiva juuri nyt, suurten muutosten kynnyksellä, dokumentin käsikirjoittaja ja ohjaaja Timo Kivinen kertoo. Katso, miltä Tampere näyttää elokuvan trailerissa: Berliini-elokuvan tarkoituksena oli dokumentoida suurkaupunkia, joka 1920-luvun lopulla elpyi ensimmäisestä maailmansodasta ja kehittyi nopeasti. Kivisen projektin idea on sama. Ohjaaja halusi taltioida kotikaupunkinsa miljöötä ennen kuin raitiotie- ja Areena-hankkeiden kaltaiset suuret rakennusprojektit muuttavat kaupungin ilmettä lopullisesti. –Jo kymmenen vuoden päästä elokuvaa voi katsoa ja ihmetellä, kuinka erilaiselta kaupunki vain muutamia vuosia aiemmin näyttikään. Kehyskertomuksena neljä vuodenaikaa Monet maailmalla tehdyistä kaupunkisinfonioista kuvaavat kaupunkien elämää yhteen vuorokauteen sijoitettuna. Tampere Sinfonia esittelee kaupunkia kokonaisen vuoden ajalta. –Oli upeaa saada kuvata Tamperetta esimerkiksi Suomi sata -vuoden juhlavalaistuksessa. Vuoden sykli antoi mahdollisuuden näyttää kaupungin monet, vuodenaikojen mukaan muuttuvat kasvot, Kivinen toteaa. Kivinen opiskelee dokumentarismia audiovisuaalisella näyttötutkintolinjalla Voionmaan koulutuskeskuksessa. Projektin piti aluksi olla Kivisen lopputyö, mutta "mopo pääsi hieman karkaamaan". –Lopulta dokumenttia teki yhdessä 20 ihmistä. Se on kovan työn tulos. Dokumentin keskiössä on tamperelainen, tavallinen perhe, joka odottaa kuopuksensa syntymää. Elokuva jaksottuu kymmeneen eri episodiin, jotka sitoo yhteen Tampereen akateemisen sinfoniaorkesterin musiikki. Musiikit elokuvaan on säveltänyt tamperelainen säveltäjä Lasse Heikkilä . –Kysyin orkesteria mukaan ja yhteistyö käynnistyi nopeasti. Koko projekti on tehty talkootöinä ja jo se tiivistää tamperelaisuuden ytimen. Tästä kaupungista löytyy yhteisöllisyyttä ja tahtoa luoda yhdessä, ohjaaja miettii. Keskiössä yhteisöllisyys Kivinen halusi elokuvallaan pureutua juuri tamperelaisten yhteisöllisyyteen. Dokumentti esittelee muun muassa kodittomien puolesta toimivan yhteisön, Mummonkammarin aktiivit ja Tampereen yliopiston nuoria, jotka vegaanius liittää yhteen. –Dokumentti näyttää myös Eteläpuiston säilyttämisen puolesta toimivan yhteisön. Nopeasti muuttuvassa ajassa on tärkeää dokumentoida ihmisten halu säilyttää kaupunkikulttuuria, sen maamerkkejä, Kivinen kertoo. Lue lisää: Eteläpuisto Tampereella – Tästä on kyse kiistanalaisessa hankkeessa Tampere Sinfonia kertoo myös Tuomiokirkon puistossa asuneen Sipan tarinan. Sipa sai kesken kuukauden mittaisten kuvausten oman asunnon. –Saimme nähdä ja kuvata, miten Sipa muuttui sinä aikana, jona hän muutti kuusen alta omaan asuntoon. Se oli koskettavaa, Kivinen sanoo. Lue lisää: Koditon Sipa, 55, asuu kuusen alla Tampereen keskustassa – Yhtäkkiä kaupunkilaiset alkoivat tuoda hänelle sukkia, peittoja, ruokaa ja makuualustoja Millaisen kuvan elokuva antaa tamperelaisista? –Tamperelaiset ovat yhteisöllisiä, voimakastahtoisia toimijoita, jotka eivät pelkää puolustaa omaansa. Esimerkiksi Eteläpuiston puolesta toimivat aktiivit näyttävät tamperelaiset tekijöinä, joilla on intohimoa ja uskallusta toimia. Onko elokuvaa jo vikitelty kaupungin markkinointiin? –Varsinaiseen markkinointiin dokumenttia ei vielä ole pyydetty. Mielestäni Tampere Sinfonia voisi sopia kaikille kaupunkiin muuttaville katsottavaksi, elokuva kun esittelee tamperelaisuuden ytimen. Eri koululaisryhmille dokumentti näytetään jo varmasti. Mitä uutta elokuva voi tamperelaisille kotikaupungista näyttää? –Esimerkiksi harvinaisen laajat ja monipuoliset ilmakuvat ovat jo saaneet paljon kiitosta koeyleisöltä. Käytimme paljon aikaa maisemien taltioimiseen dronen avulla ja niin Tampereen valaistus ja arkkitehtuuri pääsevät erityisellä tavalla oikeuksiinsa. Elokuvateatteri Niagara esittää Tampere Sinfonia -dokumentin ainakin seitsemän kertaa. Ohjaaja Timo Kivinen lupaa, että dokumenttia esitetään niin kauan kuin katsojia riittää. Dokumentin ensi-ilta on 7. syyskuuta, jolloin se nähdään elokuvateatterissa kahdesti. Ensimmäinen näytös on 7.9. kello 13, iltanäytös esitetään kello 18.15. Loput näytökset esitetään 8.–13. syyskuuta.